Bewerings van dieremishandeling by Pta-spogskool ondersoek | Maroela Media
Die Nasionale Dierebeskermingsvereniging (NDBV) in Tshwane sal Maandag besoek aflê by die Hoërskool Menlopark in Pretoria ná aantygings van dieremishandeling by dié skool aan die lig gekom het.
Die voorval het na bewering verlede Woensdag tydens die skool se sogenaamde "40 days"-vieringe plaasgevind. Dié viering is algemeen in hoërskole en is 'n geleentheid waarop matrieks die 40ste dag voor die laaste skooldag voor die matriekeksamen vier.
Volgens bewerings op sosiale media het leerders van Hoërskool Menlopark glo rotte asook hoenders na die skool geneem en is die diere deur leerders geskop, op getrap en mishandel.
Carlos Fernandez, hoofinspekteur by die NDBV in Tshwane, het Maandagoggend aan Maroela Media gesê die NDBV het nog geen klagtes oor die voorval van die publiek ontvang nie.
"Dit is net die bewerings op sosiale media wat onder ons aandag gekom het. Ons is van plan om vanoggend besoek af te lê by die skool en met die betrokke partye en leerders wat die voorval glo sien gebeur het te gesels om agter die kap van die byl te kom. As daar dieremishandeling plaasgevind het, sal ons dit ondersoek," het Fernandez gesê.
'n Graad 11-leerder aan dié skool het intussen Maandagoggend tydens 'n onderhoud met Martin Bester op Jacaranda FM dié gerugte weerlê en gesê dit is 'n tradisie om met 40 days die graad 8's skrik te maak en 'n rot op die vierkant by die skool vry te laat en só die graad 8's bietjie op hol te jaag.
Sy het gesê geen dier is die betrokke dag dood of mishandel nie.
Hoërskool Menlopark het in 'n verklaring op hul Facebook-blad gereageer en gesê die bewerings word in 'n baie ernstige lig beskou deur die beheerliggaam van die skool, wat die topbestuur van die skool insluit.
"Daar is nog nie genoeg inligting vandag [Sondag] beskikbaar om volledig op die beriggewing te kan reageer nie."
Die skool het laat hoor dat 'n formele ondersoek Maandagoggend van stapel gestuur sal word om die bewerings onafhanklik te laat ondersoek.
"Mnr. Louis Cloete, voorsitter van Hoërskool Menlopark se beheerliggaam, sal môre [Maandag] teen ongeveer 14:00 'n volledige verklaring uitreik wat gedetailleerde inligting sal bevat oor die beplande formele ondersoek."
Die skool het laat hoor dieremishandeling van enige aard word onder geen omstandighede op die skoolterrein toegelaat nie. "Indien 'n ondersoek sou aandui dat dit wel plaasgevind het, sal die skool die nodige stappe doen om dit so ver moontlik reg te stel en in die toekoms te voorkom."
Hoe is daar nie genoeg inligting beskikbaar nie? Is daar onderwysers by die skool gedurende die dag of nie?? Ek hoop van harte daar word werk gemaak hiervan en dat dit nie net onder die mat ingevee word nie. Indien dit die waarheid is, is dit 'n hartseer dag vir die toekoms van hierdie land met sulke kinders wat moet grootmense word.
As daar toesig was soos daar BEHOORT te wees sou so iets gou aan die lig gekom het. Was daar toesig?! Klink nie so! Hmmm ek ruik rook – dan moet daar sekerlik 'n vuurtjie wees of sal die assies onder die sand toegekrap word en gesweer word dit het "nie gebeur"?
Dit is 'n ABSOLUTE skande . was GEEN onderwyser bewus daarvan? Dit lyk dan na 'n algemene instelling? Dit is iets verskrikliks … was dit nou NODIG??? Laat werk hulle vir 'n jaar elke naweek by die SPCA sodat hulle ook die nood en lyding van diere kan aanskou .. Dit is YSINGWEKKEND!!
Le krimenele klagtes! Geen mens moet n dier so mishandel nie! Sies op die skool… weet kwansuis nie….
Ai tog! Storm in 'n teekoppie en dis nog net bloot "bewerings"! Relax julle kuite! Daar was dalk net een belhammel wat bietjie oorboord gegaan het en nou word al wat jongeling in daai groep is met dieselfde kwas geteer!